[{"text_idx": "#000000", "text": "Hanner ffordd drwy\u2019r tymor ac mae\u2019r Seintiau Newydd 12 pwynt yn glir ar frig cynghrair y JD Cymru Premier."}, {"text_idx": "#000001", "text": "Mae\u2019n gaddo i fod yn benwythnos allweddol yn y ras i gyrraedd Ewrop gyda 3ydd yn herio 2il ym Mharc Latham a 1af yn erbyn 4ydd yn Neuadd y Parc."}, {"text_idx": "#000002", "text": "Mae Caernarfon yn dechrau\u2019r penwythnos yn yr hanner isaf, ond mae gan y Caneris ge\u0302m wrth gefn gan i\u2019r frwydr yn erbyn Y Fflint gael ei gohirio am yr eildro nos Fawrth."}, {"text_idx": "#000003", "text": "Er i Gaernarfon golli chwech o\u2019u wyth ge\u0302m ddiwethaf, dim ond dau bwynt sydd rhwng y Cofis a\u2019r Bala (6ed) yn y ras am y Chwech Uchaf."}, {"text_idx": "#000004", "text": "Ar o\u0302l colli eu dwy ge\u0302m ddiwethaf mae Aberystwyth wedi llithro \u2018no\u0302l i drafferthion ac yn hafal ar bwyntiau gyda Hwlffordd (11eg)."}, {"text_idx": "#000005", "text": "Mae Caernarfon eisoes wedi curo Aberystwyth unwaith y tymor hwn (Aber 0-1 Cfon) a dyw\u2019r Cofis ond wedi colli un o\u2019u wyth ge\u0302m ddiwethaf yn erbyn y Gwyrdd a\u2019r Duon (ennill 5, cyfartal 2)."}, {"text_idx": "#000006", "text": "Wedi 25 ge\u0302m gynghrair heb fuddugoliaeth a dim ond dau bwynt y tymor hwn, mae pethau\u2019n edrych yn ddu ar y Derwyddon."}, {"text_idx": "#000007", "text": "Mae\u2019r Bala wedi cyrraedd y Chwech Uchaf ym mhob un o\u2019r saith tymor diwethaf, ond ar o\u0302l ennill dim ond un o\u2019u saith ge\u0302m flaenorol mae criw Colin Caton mewn perygl o fethu\u2019r nod eleni."}, {"text_idx": "#000008", "text": "Mae\u2019r Bala wedi ennill pedair o\u2019u wyth ge\u0302m ddiwethaf yn erbyn y Derwyddon, ond cyfartal oedd hi yn y ge\u0302m gyfatebol eleni wrth i di\u0302m Andy Turner sicrhau eu pwynt cyntaf o\u2019r tymor ym Maes Tegid \u2018no\u0302l ym mis Hydref (Bala 1-1 Cefn)."}, {"text_idx": "#000010", "text": "Mae\u2019r myfyrwyr eisoes wedi curo\u2019r Barri yng Nghwpan Cymru, mewn ge\u0302m gynghrair ac yn rownd gynderfynol Cwpan Nathaniel MG y tymor yma."}, {"text_idx": "#000011", "text": "Ar ddechrau\u2019r tymor byddai\u2019r ddau glwb wedi targedu lle yn yr hanner uchaf, a gyda\u2019r clybiau\u2019n hafal ar bwyntiau, driphwynt y tu o\u0302l i\u2019r Bala (6ed), mae hon yn ge\u0302m dyngedfennol yn y ras am y Chwech Uchaf."}, {"text_idx": "#000012", "text": "Mae Cei Connah wedi cael adfywiad o dan Craig Harrison a bellach mae\u2019r Nomadiaid ar rediad o 10 ge\u0302m heb golli ym mhob cystadleuaeth (ennill 7, cyfartal 3)."}, {"text_idx": "#000013", "text": "Dyw Cei Connah heb ildio yn eu chwe ge\u0302m gynghrair ddiwethaf, dim syndod felly mae nhw sydd a\u0302\u2019r record amddiffynnol orau eleni (ildio 9 go\u0302l mewn 16 ge\u0302m)."}, {"text_idx": "#000014", "text": "Bydd hi\u2019n ge\u0302m galed i Hwlffordd sydd heb guro Cei Connah ers 2010, ac heb ennill yn Stadiwm Glannau Dyfrdwy ers 2003."}, {"text_idx": "#000016", "text": "Nid llawer fyddai wedi proffwydo ar ddechrau\u2019r tymor y byddai\u2019r Drenewydd a\u2019r Fflint yn brwydro am yr ail safle ac am le\u2019n Ewrop."}, {"text_idx": "#000017", "text": "Mae\u2019r ddau di\u0302m yn hafal ar bwyntiau yn yr ail a\u2019r trydydd safle, ond mae gan Y Fflint ge\u0302m wrth gefn i\u2019w chwarae yn erbyn Caernarfon."}, {"text_idx": "#000018", "text": "Enillodd Y Fflint y ge\u0302m gyfatebol yn ddigon cyfforddus er iddyn nhw dreulio hanner awr ola\u2019r ge\u0302m ddyn yn brin yn dilyn cerdyn coch Michael Wilde (Fflint 4-1 Dre)."}, {"text_idx": "#000019", "text": "Ond dyw\u2019r Fflint heb ennill ge\u0302m gynghrair oddi cartref yn erbyn Y Drenewydd ers 25 mlynedd (1995/96)."}, {"text_idx": "#000020", "text": "Yn Neuadd y Parc bydd Pen-y-bont yn anelu i ddod y clwb cyntaf ers mis Ebrill i drechu\u2019r Seintiau ar eu tomen eu hunain."}, {"text_idx": "#000022", "text": "Ti\u0302m Rhys Griffiths oedd y rhai cyntaf i gymryd pwynt oddi ar y Seintiau\u2019n gynharach y tymor hwn (Pen 1-1 YSN), ond cyn hynny roedd Pen-y-bont wedi colli pob un o\u2019u saith ge\u0302m flaenorol yn erbyn cewri Croesoswallt."}, {"text_idx": "#000023", "text": "Bydd uchafbwyntiau\u2019r gemau ar gael ar wefannau cymdeithasol Sgorio."}]